Nær 100.000 betalte dobbelt opp for strømmen sin
Tross mange advarsler via brev og SMS-er har et stort antall nordmenn fortsatt strømavtaler med såkalt variabel pris. Det kostet dem svært dyrt i fjor. Før helgen varslet regjeringen nye tiltak for å hindre at norske strømkunder skal føle seg lurt av de over 100 selskapene som selger strøm. Blant annet skal en privat strømkunde som har sagt ja til et tilbud få ett døgn ekstra til å tenke seg om. Men én gruppe vil ikke hjelpes av regjeringens siste innstramming overfor bransjen. Det er de 95.000 strømkundene som fortsatt har avtale med produktet «variabel pris».  – Vi har informert Variabel pris er et produkt ingen av de store strømsalgselskapene tilbyr nye kunder lenger.  Forutsigbarheten som gjorde at nær en tredjedel av husholdningene pleide å ha slike avtaler, er i stor grad visket vekk (se faktaboksen). Selskapene forteller at de gjentatte ganger har varslet sine kunder om de bør bytte over til spotpris. – Vi har i flere omganger informert om at variabelavtalene har mistet mye av forutsigbarheten de var ment å gi. Dette som en følge av innføringen av strømstøtten. Vi har anbefalt at variabelkundene velger spotpris. Det heter det fra kommunikasjonssjef Jon Vaag Eikeland i Fjordkraft. De har rundt 650.000 strømkunder. Betalte 14.000 unødig for mye Til sammen betalte disse 95.000 strømkundene rundt 1 milliard kroner mer for strømmen sin i fjor enn om de hadde hatt avtaler om spotpris.  Det viser Aftenpostens beregning. En gjennomsnittlig husholdning i Norge bruker ca. 16.000 kilowattimer (kWh) strøm i året. En slik kunde på Østlandet med variabelavtale betalte ca. 28.000 kroner i fjor for strømmen. Det er inkludert mva. og hensyntatt strømstøtten, men før nettleie og elavgift. Hadde denne husholdningen isteden hatt gjennomsnittlig spotpris-avtale, ville strømregningen blitt redusert til knappe 14.000 kroner. En typisk husholdning på Østlandet med avtale om variabel pris betalte dermed dobbelt opp i fjor sammenlignet med de som hadde samme strømforbruk, men spotpris-avtaler. En halv million byttet Forbrukerrådet ba i 2022 strømsalgselskapene om å slutte å selge slike avtaler. Hvis ikke, ville Forbrukerrådet be regjeringen om å forby dem. Siden den gang har ca. halv million norske strømkunder gått bort fra avtaler om variabel pris og over til avtaler om spotpris. Men nå ser nedgangen i antall variabelavtaler ut til å ha stoppet nesten helt opp. De siste 90–95.000 kundene på slike avtaler har ennå ikke byttet til spotpris til tross for alle oppfordringene de har fått om å gjøre det. Det er vanskelig å si hvorfor. Men trolig blir det av ulike grunner for vanskelig for dem å tilegne seg informasjonen om hvor ugunstige disse avtalene er og så foreta byttet bort fra dem. I en pressemelding sendt ut mandag er Forbrukerrådets direktør Inger Lise Blyverket svært lite fornøyd med at strømsalgselskapene ikke får sluset disse kundene over på andre avtaler: – Her står det opplagt på viljen, og ikke evnen, heter det fra Blyverket. – Dette er penger som hadde kommet godt med for de fleste, gitt både høye strømpriser og høyere priser generelt. Dessverre lever selskapene tydeligvis godt med at kundene betaler blodpris for strømmen. – Sendt e-post, SMS og brev Hva kan da gjøres for å hjelpe disse siste 95.000 kundene som fortsatt betaler unødig mye?  Strømsalgselskapene viser til informasjonen de alt har gitt. – Vi har gjort flere grep for å informere kunder om at avtalene ikke lenger er å anbefale. Det har vi gjort både via nettsider, telefonkontakt og utsendelser med direkte oppfordringer til å bytte avtale, både på e-post, SMS og som brev i posten. Det forteller Ida Kristine Moe som er ansvarlig for kommunikasjon og merkevare i Åstrøm. Dette selskapet består av tidligere Glitre Energi Strøm og LOS og har rundt 200.000 kunder. Samtidig så var disse kundene en gigantisk melkeku for strømsalgselskapene i fjor. Det å selge strøm basert på spotpris, med et påslag på typisk bare 4–5 øre/kWh og et fast beløp pr. måned, gir lave marginer. Men de ennå 95.000 kundene på variabelavtaler, ga derimot voldsomt store marginer i fjor.  NVE har nettopp lagt frem tall for forskjellen i kostnad mellom variabel pris og spot i 2023 før effekten av strømstøtte. Gitt at de har et forbruk likt resten av befolkningen, men også hensyntatt at salgsinntektene for strømsalgselskapene er uten mva., har de trolig tjent godt over én milliard ekstra på disse 95.000 kundene. Sier nei til forbud Aftenposten har spurt regjeringen om det er noe den kan gjøre for å hjelpe de siste titusener av strømkunder som ikke evner av egen maskin å komme seg bort fra variabelavtalene. Svaret fra forbrukerminister Kjersti Toppe (Sp) er tydelig på at regjeringen ikke vil innføre noe forbud. – Regjeringen vurderte et forbud eller påbud mot visse avtaletyper, herunder variabelavtaler, men foreslår ikke det. Bakgrunnen er at vi anser at summen av tiltakene fra 2022 sammen med forslagene nå, vil avhjelpe de utfordringene som et forbud eller et påbud mot visse typer avtaler er ment å løse.
Nesten 100.000 strømkunder betalte til sammen rundt 1 milliard kroner mer enn nødvendig i 2023 ved å ikke å bytte ut produktet "Variabel pris".  Både strømselskapene og Forbrukerrådet advarer mot dette produktet, men et stort antall kunder, trolig ofte eldre og økonomisk svake, klarer ikke å bytte til mer fordelaktige strømavtaler.  Regjeringen har ingen planer om å forby avtaler om variabel pris.